西風
作者：董嗣杲
朝代：宋

paragraphs: 大江西風三日起，激起怒濤三萬里。
客子口噤悄無語，縱有髙樓危莫倚。
樓前秃樹剩幾葉，更有咽蟬埋葉裏。
大船小船不見影，衝沙入峽蒼黄艤。
偶籠窄衫上岡頭，茫茫莫辨天與水。
浪花旋舞山岳迸，鱗鱗白露江豚齒。
乾坤浩渺昬八極，秋髙偉事無過此。
正愁梧上鳳栖空，誰傳水底蛟鬬死。